SL Uradni list Evropske unije C 307/24

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 307/11

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„ΑΡΝΑΚΙ ΕΛΑΣΣΟΝΑΣ“ (ARNAKI ELASSONAS)

ES št.: EL-PDO-0005-0735-14.01.2009

ZGO ( ) ZOP ( X )

1. Ime:

„Αρνάκι Ελασσόνας“ (Arnaki Elassonas)

2. Država članica ali tretja država:

Grčija

3. Opis kmetijskega proizvoda ali živila:

3.1 Vrsta proizvoda:

Skupina 1.1 – Sveže meso (in drobovina)

3.2 Opis proizvoda, za katerega se uporablja ime iz 1. točke:

Sveže meso sesnih jagnjet, ki so stara 30–45 dni, tehtajo 6,5–10,5 kg in so jih skotile samice s fenotipskimi značilnostmi avtohtonih grških pasem, ki živijo po vsem celinskem delu Grčije (majhna rast, kratke in močne noge, močan značaj, odpornost na skrajne vremenske razmere, odpornost na bolezni in sposobnost dolge hoje). Te populacije ovc spadajo med avtohtone pasme celinske Grčije (npr. pasme Karangouniki, Vlahiki, Sarakatsaniki in Boutsiko) ali se vzredijo s križanjem med temi pasmami ali z grškimi pasmami Hiotiko, Seron, Mitilinis ali Frizartas. Ovce živijo v ekstenzivnih ali polekstenzivnih pogojih v provinci Elassona, kakor je opredeljena in opisana v nadaljevanju, ter se pasejo na gorskih pašnikih na visokih nadmorskih višinah (nad 250 m).

Meso se prodaja le sveže, in sicer (a) kot celi klavni trupi, (b) kot klavne polovice ali (c) v kosih.

Organoleptične značilnosti mesa „Arnaki Elassonas“

Meso „Arnaki Elassonas“ ima značilno aromo ter prijeten vonj in okus; je mehko in sočno ter ima pH vrednost 7,1–7,3, zelo tanko plast maščobe in visoko raven linolenske kisline ter je v odtenkih od bele do bledo rožnate barve v skladu s predpisi Skupnosti. V skladu z zakonodajo Skupnosti spada v kategorijo lahkih jagnjet.

Kemijske značilnosti mesa „Arnaki Elassonas“

Kemijske značilnosti mesa „Arnaki Elassonas“ (povprečne vrednosti):

Sesno jagnje ZOP Vlažnost % (povprečna vrednost) Beljakovine % (povprečna vrednost) Maščoba % (povprečna vrednost) Neorganske snovi % (povprečna vrednost) 76,7 20,13 1,36 1,2

Barva mesa

L = 38,32 + 0,32 Svetleča a = 13,40 + 0,319 Rdeča b = 10,39 + 0,28 Rumena

3.3 Surovine (samo za predelane proizvode):

—

3.4 Krma (samo za proizvode živalskega izvora):

Jagnjeta se ves čas do zakola hranijo izključno z materinim mlekom. Samice se prosto pasejo na gorskih pašnikih (nad 250 m nadmorske višine) in umetnih traviščih. Dodatna krma (predvsem žita, stročnice, zelenjava, slama, detelja in proizvodi semen oljnic), pridelana zlasti na opredeljenem geografskem območju, ter vitamini in minerali se jim dajejo 3–5 mesecev. Umetna travišča se gnojijo z naravnim gnojem živali z geografskega območja, ker uporaba insekticidov, pesticidov in umetnih gnojil ni dovoljena.

3.5 Posebni proizvodni postopki, ki jih je treba izvajati na opredeljenem geografskem območju:

Meso jagnjet se lahko imenuje „Arnaki Elassonas“ le, če:

(a) sta oba starša vsaj osem mesecev pred parjenjem živela na opredeljenem območju;

(b) so se tudi jagnjeta pasme Elassona skotila in vse do zakola redila na opredeljenem območju.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

V skladu z nacionalno zakonodajo in zakonodajo Skupnosti je treba na cele klavne trupe, klavne polovice ali kose namestiti naslednjo oznako:

4. Kratka opredelitev geografskega območja:

Geografsko območje, na katerem se proizvaja meso „ARNAKI ELASSONAS“, vključuje:

(a) provinco Elassona v prefekturi Larisa;

(b) okraj Damasios v občini Tirnavos v prefekturi Larisa.

5. Povezanost z geografskim območjem:

5.1 Posebnosti geografskega območja:

Opredeljeno geografsko območje je gorato in polgorato območje z nadmorsko višino od 250 m do 2 550 m. Šestdeset odstotkov tega območja sestavljajo pašniki z zelo različnimi vrstami trave, zelišč in dišavnic. V provinci Elassona zemljišča, primerna za pašo, vključujejo naravne pašnike, kmetijska zemljišča, ki se uporabljajo za pridelavo živalske krme, praho in sezonske pašnike. Naravni pašniki obsegajo travnate pašnike, grmišča in delno gozdnate pašnike. Največja značilnost regije je visoka stopnja biotske raznovrstnosti rastlinstva z različnimi vrstami dišavnic.

Zelnata vegetacija vključuje predvsem trave ter v manjšem obsegu stročnice in košarice. Najpogostejše poddružine so Festuceae, Hordeae, Pemineae, Aerostideae, Phalatideae in Aneneae. Najpogostejše zelnate rastline vključujejo vrste Festuca rubra, Dactylis glomerata, Bromus sp., Trifolium sp., Stipa sp. in Lolium sp. Grmišča so pomembna za izpolnjevanje potreb živali, ker zagotavljajo mladike in zelnato vegetacijo, ki rastejo v senci grmovnih krošenj; zmogljivost pašnika je 1,39 enote živine.

Lokalne populacije ovc so majhne, vzdržljive in prilagojene goratim in polgoratim zemljiščem na opredeljenem geografskem območju. Ekstenzivna reja ovc je sestavni del kulture in ohranjanja naravnega okolja ter bistven del vsakodnevnega življenja v provinci Elassona.

5.2 Posebnosti proizvoda:

Klavni trup jagnjeta „Arnaki Elassonas“ ima enakomerno razporejene mišice. Prekriva ga tanka, enakomerno razporejena plast maščobe. Klavni trup je lahek (6,5–10,5 kg) in ima zelo nizko vsebnost maščobe (1,5 %) v primerjavi z jagnjeti iz drugih regij (vsebnost maščobe do 3 %). Barva mesa, ki je lahko bela do bledo rožnata, je odvisna od pH vrednosti, starosti živali ter njene prehrane in pasme. Meso jagnjet pasme Elassona je mehko in sočno z značilno aromo ter prijetnim vonjem in okusom, tudi če so jagnjeta starejša.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Kakovost mesa ovc pasme Elassona je povezana s posebnimi terenskimi in vremenskimi pogoji območja (gorata in polgorata zemljišča), za katerega so značilne bogata vegetacija, velika raznolikost rastlin (le na gori Olimp je mogoče najti 1 700 vrst) in številne dišavnice. Živali, ki se pasejo na teh pašnikih, pogosto prehodijo velike razdalje, zaradi česar so drugačne rasti kot živali, ki živijo na nižjih nadmorskih višinah, in zlasti zaprte živali. Antioksidanti v številnih dišavnicah dajejo mleku samic in zlasti jagnjetini posebno in značilno aromo ter okus, zaradi česar sta med potrošniki zelo priljubljena.

Obstaja pozitivna povezava med intenzivnostjo arome in linolensko kislino (C18:3), ki jo v velikih količinah najdemo pri živalih, ki se prosto pasejo, ter med iskano kakovostjo mesa sesnih jagnjet ter prstjo, vegetacijo in mikroklimo območja Elassona. Pri jagnjetih pasme Elassona so bili izvedeni preskusi glede vsebnosti maščobnih kislin, pri čemer so bile pri njih ugotovljene višje ravni linolenske kisline (C18:3) kot pri jagnjetih z nižinskih območij. Na aromo vplivajo tudi prehrana in način vzreje živali ter njihova pasma, starost in reproduktivno stanje.

Na organoleptične značilnosti mesa „Arnaki Elassonas“ vpliva naslednje:

(a) maloštevilnost lokalnih pasem ovc, ki so zaradi redne paše na naravnih gorskih pašnikih vzdržljive, močne in povsem prilagojene posebnemu geografskemu okolju;

(b) dejstvo, da se matere jagnjet redno pasejo na pašnikih;

(c) velika raznolikost vegetacije, trav, zelišč in dišavnic na pašnikih;

(d) razpon nadmorske višine (250–2 550 m);

(e) prst in mikroklima regije;

(f) dejstvo, da se jagnjeta prehranjujejo izključno z materinim mlekom;

(g) visoka raven linolenske maščobne kisline (C18:3);

(h) kratko obdobje dajanja dodatne krme, proizvedene predvsem v provinci Elassona, materam (samicam).

Vzreja ovc in proizvodnja mesa „Arnaki Elassonas“ sta zgodovinski dejavnosti, ki se izvajata že več stoletij; meso se trži v Larisi, Kateriniju, Atenah, Solunu ter v tujini (Italija, Španija in Ciper).

Sklic na objavo specifikacije:

(člen 5(7) Uredbe (ES) št. 510/2006)

http://www.minagric.gr/greek/data/ΑΡΝΑΚΙ%20ΤΕΛΙΚΕΣ%20ΠΡΟΔΙΑΓΡΑΦΕΣ-%20τελικό.doc

(1) UL L 93, 31.3.2006, str. 12.